
סיור במלון דיפלומט בירושלים

היו"ר קולט אביטל:

	בוקר טוב, אני מודה למי שארגן לנו את הסיור, כולל בחדרים. הגענו הנה בגלל מקבץ של בעיות, אחת היא תנאי הדיור כללית, בעיה שנייה היא נושא האנטנות הסלולריות, משם זה התחיל, ובעיה נוספת היא תלונות של דיירים פה שחלקם, יש להם תנאי דיור סבירים ותנאי תברואה סבירים, לפי מה שיכולנו להתרשם. השאלה היא לגבי הבעיות שהדיירים העלו כמו הפרעות בגלל אולם החתונות. אבקש מיורי להציג את הבעיות כפי שהוא שמע אותן.

יורי שטרן:

	 הפעילות החברתית פה היא מרשימה מאוד, והחוגים שראינו, כל הכבוד למי שמארגן אותם. צורת הדיור הזו של ריכוז אנשים חולים, חלקם חולי נפש, היא בעייתית לכשעצמה, ואני חושב שמדינת ישראל עשתה עוול לאנשים כשהיא לא יצרה בעשרים השנים האחרונות פתרונות טובים יותר ממה שהיה קודם, וריכזה את האנשים שגם כך יש להם בעיות למקום אחד, ואז המחלות שלהם מתעצמות מזה שהם מסתובבים בחוג של אנשים שכולם במצוקה. מקום זה היה אמור להיות מקום זמני, שכרו אותו לחמש שנים, הוא הפך להיות קבע.

היו"ר קולט אביטל:

	ביוני 2009 אנשים צריכים לצאת מכאן, יש חוזה עם השגרירות האמריקאית. זה דיור זמני, יש עוד ארבע שנים.

יורי שטרן:

	דיור זמני שאמור היה להיות זמני לחמש שנים.

קיבלתי הרבה פניות מהמקום, ובאתי הנה. ריכזנו עם עו"ד מיכאל עירוני, שעוזר פה לאנשים בהתנדבות, את הבעיות, ואציין רק את אלה שאפשר היה בלעדיהן, וזה נוגע לטיב ההתקשרות בין משרד הקליטה לבין הבעלים הפרטיים של המקום באמצעות עמידר. המצב די מוזר כי כביכול זה באמצעות עמידר, אך רוב הדברים שבעמידר לא היו קורים, קורים פה. זה מתחיל בכך שבבנייני עמידר אסור להקים אנטנות סלולריות. עמידר קבע את זה וכל הכבוד לה. 

חביב קצב:

	משרד הקליטה מכתיב תנאים.

יורי שטרן:

	 הסיפור הזה לא רק במקום הזה. זה סיפור שקורה בכמה מקומות בארץ, תמיד גורם לנזק בריאותי חד משמעי. 

חביב קצב:

	אמרנו שזה בריא יותר מהמכשיר עצמו.

יורי שטרן:

	 אני יושב ראש הוועדה המשותפת לחקיקה להסדרת הנושא של האנטנות הסלולריות, אין הוכחות, יש רמזים לכך שזה גורם נזקים לבריאות, ומה שקורה אצל אנשים מבוגרים, הם נכנסים להיסטריה בגלל הצבת האנטנות. זה מצב לא תקין, משרד הקליטה היה צריך להגן על בריאות אנשים אלה, ולומר לבעלי המקום שאסור להם להציב פה אנטנות בגלל ההשלכות האלה.

	שנית, כל אחד פה היה מתקשר עם חברת טלוויזיה בכבלים אחרת, אנשים קיבלו שירות טוב במחירים מוזלים עם הרבה שידורים ברוסית. הבעלים סיכמו עם יס, אני חושב, איזה דיל משותף, ועכשיו הם מחייבים את כל הדיירים פה להפסיק את ההתקשרות הקודמת, לעבור ליס, לשלם מחירים גבוהים יותר, לקבל פחות שירות מזה שהם מעונינים בו. ראיתי את המכתבים ששלחתם, זה גועל נפש, זה דיקטטורה.

	שלישית, היות שהמקום הזה הוא חצי הוסטל חצי בית מלון מבחינת הבעלים, אולם השמחות מתפקד כאילו דבר לא קרה. בכל מקום בעיר אחרי 23:00 אסור להרעיש. פה זה יכול להיות גם עד אחת בלילה, ושום תלונה לא עזרה עד כה, כלומר לא דאג משרד הקליטה בסיכומו עם הבעלים להגביל בצורה ברורה את פעילות אולם השמחות. או זה כתוב על הנייר ולא מתקיים, או לא כתוב על הנייר.

	בזמנו התלוננו על חוסר ניקיון, עכשיו זה נראה נקי, אני לא יודע אם זה לקראת בואנו או זה מצב רגיל.

	איזו קהילה בארצות הברית תרמה למקום זה מיניבוס להסעות, שכלל גם ציוד להעלאת נכים. זה דבר נדיר אצלנו. האוטובוס הזה נעלם לפני שנתיים, שואלים לאן הוא הלך.

היו"ר קולט אביטל:

	בנושא האנטנות, עד כמה שהבנתי מבחינה משפטית, כיוון שמשרד הקליטה אינו הבעלים, והבעלים יכול לעשות מה שהוא רוצה, הוא זה שמתקשר עם החברות הסלולריות, והוא זה שמקבל את הכסף תמורת השימוש. שאלתנו היא מה משרד הקליטה יכול לעשות, אם לא כדי לחסל את האנטנות, לפחות להזיזן, כי אנו יודעים שהקרינה הולכת הצדה ולא כלפי מטה. האם נעשית פעולה כלשהי על ידי משרד הקליטה, אפשר בהידברות עם החברות לאנטנות לשנות מקום או דיספוזיציה, שזה לא ייפול על החלונות של האנשים?

יורי שטרן:

	אם משרד הקליטה יבדוק את כל האישורים, מהניסיון הקודם, יש סיכוי סביר שחלק מהאנטנות ללא אישור.

חביב קצב:

	האנטנות היו קיימות כשהגענו.	

היו"ר קולט אביטל:

	אני זוכרת שביקרתי פה אצל אתיופים לפני הרבה שנים, אז לא היו פה אנטנות סלולריות, גם לא היו טלפונים סלולריים.

חביב קצב:

	החל משנת 2000 הפקנו לקחים, והמצב השתנה. יש כמה בניינים שעדיין המצב ממשיך, שלפני שהוצאנו את ההנחיה- -

היו"ר קולט אביטל:

	כמה אנטנות יש פה?

אורי אוהב ציון:

	שלושה תרנים.


חביב קצב:

	אורי טיפל בזה. יש לנו כל האישורים מבחינת איכות הסביבה. בדקנו את כל האישורים, והאישורים שיש פה - בדקנו את זה וביקשנו להזיז את האנטנות פנימה. חלק מהאנטנות הזיזו לתעלות, וחלק מהאנטנות, אי אפשר להזיז אותן יותר פנימה.

אורי אוהב ציון:

	יש כאן שלושה תרנים, בגובה 12 מטר, שהורידו ל-6. איכות הסביבה הורידו את הגובה, והעבירו את הכבלים בתוך צנרת. את יכולה לראות את זה. אחד מהם הוא 8 מטר.

היו"ר קולט אביטל:

	מישהו בא לראות?

אורי אוהב ציון:

	כן, ויש התאריכים. 

היו"ר קולט אביטל:

	זו בעיה שלנו עם איכות הסביבה. יוצא שהחברות שמתקינות הן אלה שנותנות אישור שזה בסדר.

אורי אוהב ציון:

	עשו כאן ביקורת שוב לפני חודש וחצי. כל דייר שביקש ורצה, קיבל הסבר. מי שרצה, עלה על הגג. תעלו לראות את התעלות החדשות.

היו"ר קולט אביטל:

	יש אפשרות שתעשו יחד עם המשרד לקליטה אסיפת דיירים שבה תסבירו את העניין?

אורי אוהב ציון:

	פעם בשנה אנו עושים מסיבה לדיירים והם מעלים את כל השאלות שיש להם.	 

גיא אסקדסקי:

	אסיפה היתה וכל זה הוסבר. 

מיכאל עירוני:

	כינסתי את הדיירים והסברתי להם את הבעיות, כולל זה שהמלון הבטיח להזיז את האנטנות פנימה.

היו"ר קולט אביטל:

	שהבטיח. יש עדיין אנטנות שמקרינות כלפי מטה?

אורי אוהב ציון:

	אני לא מומחה לזה. הבנתי מהם שהמצב פה הוא טוב מאוד. בזמן האחרון לא שמענו תלונות.

יורי שטרן:

	 הגברת שיושבת לידך תגיד לך.

אורי אוהב ציון:

	דיברת אתי פעם על אנטנות?

דיירת:

	אני לא יכולה לדבר אתו, כי אני לא מדברת עברית.

יורי שטרן:

	 החקיקה לוקחת בחשבון את ההיבט הפסיכולוגי ולכן מחייבת להרחיק ממוסדות לקשישים או ממוסדות לילדים. משרד הקליטה, לדעתי, צריך לדרוש את זה. אתם הצלתם את משפחת שיף בתקופה הכי קשה שבתי מלון היו נסגרים. אילולא משרד הקליטה שלקח בכסף רב מאוד את המקום הזה, הרשת הזו היתה מתפרקת.

היו"ר קולט אביטל:

	חביב, כמה אתם משלמים לשנה?

חביב קצב:

	אגיד לך אחר כך.

היו"ר קולט אביטל:

	יש אפשרות לקבל מידע, כמה משלמות חברות האנטנות בשביל שלוש האנטנות למעלה?

אורי אוהב ציון:

	אין בעיה, אעביר את זה לחביב. אתם מדברים על כך שהמלון הזה קם בזכות משרד הקליטה. אנו קיבלנו את האתיופים ביום שישי בהפתעה, ונתנו את כל החיים שלנו לנושא משרד הקליטה.

יורי שטרן:

	משרד הקליטה הציל את המלון הזה. 

היו"ר קולט אביטל:

	אחת הבעיות של המלון הזה הוא לא הדיור. זה היה מלון יפה, מפואר, הוא פשוט היה כל כך רחוק, שהרבה תיירים בחרו לא להגיע עד פה. אחר כך היו בעיות של חוסר תיירות. זה שמשרד הקליטה היום מעביר אליכם מדי חודש בצורה מסודרת שכר דירה על 500 יחידות זה גם ביטחון שיש לכם וגם מאפשר להמשיך להחזיק את המלון, ונראה מה יקרה ב-2009. השאלה היא עד כמה למשרד הקליטה, שהוא המעסיק העיקרי פה, יש יכולת בנושא האנטנות, אם הוא יוסיף סכום כסף, להיפטר מהאנטנות.

חביב קצב:

	נבדוק את זה.

היו"ר קולט אביטל:

	יכול להיות שזה אחד הפתרונות. 

	לגבי אולם השמחות, אנו מבקשים לקבל פרטים.

אורי אוהב ציון:

	אני עובד פה 43 שנים. אנו משכירים 8 פעמים בחודש, חתונות. אך אני מוכן שמישהו מכאן יעשה ביקורת. גם אני עושה ביקורת.

יורי שטרן:

	 אני מקבל מכתבים.

אורי אוהב ציון:

	אני מתחייב לסגור את הדלתות אחרי בין המיצרים, ב-23:30 זה סגור. אני יכול לעשות את זה. 

יורי שטרן:

	 אין לאנשים סיבה להתקשר באמצע הלילה ולבקש לעשות משהו כי יש רעש. המקום הזה מופעל לפחות מדי פעם בשעות שאנשים צריכים לישון. זה צריך להיות בחוזה, כך שכל פעם שזה קורה, אפשר יהיה לקנוס את הבעלים. אין פה חוכמות. לא מקפידים על זה.

מיכאל עירוני:
	
	החוזה קובע חד משמעית שאפשר להפעיל את אולמות השמחה בתנאי שזה לא מפריע לדיירים. 

היו"ר קולט אביטל:

	זה פתוח. צריך להכניס בחוזה פירוט שיאמר: המקום הזה לא יעשה רעש אחרי 23:30.

מיכאל עירוני:

	זה עיקר התלונות - לא רק רעש המוזיקה, אלא גם פינוי האשפה ופינוי המשאיות.

אורי אוהב ציון:

	אף משאית לא מגיעה בלילה. 

מיכאל עירוני:

	ראיתי שהם מפנים את הלכלוך עם עגלה גדולה, זה היה בסביבות אחת בלילה. הדיירים לא יכולים להירדם. הם פוקדים את שעות הקבלה שלי.

אורי אוהב ציון:

	פנית פעם אליי?


מיכאל עירוני:

	לא.

יורי שטרן:

	 חברות הקייטרינג בדרך כלל מפנים באותו לילה, הם לוקחים את הציוד אתם בסוף האירוע.

אורי אוהב ציון:

	אני לא נותן להם את זה, זה ההסכם שלי אתם.

היו"ר קולט אביטל:

	את זה ננסה לפתור מול משרד הקליטה. זה ייבדק.

	אנו מבקשים לדעת מה האמת בנושא חברות הכבלים. הטלתם על אנשים את החובה לקחת יס?

אורי אוהב ציון:

	היו פה הרבה חברות. התחילו החברות מלחמה פנימית ביניהן, לחתוך כבלים. היו נזקים בחשמל בחדרים.

חנניה מרמור:

	היו פה גם חברות חאפריות. 

אורי אוהב ציון:

	לחצנו על ערוצי זהב, קיבלנו מחיר מצוין - 139.9 על כל החבילה.

היו"ר קולט אביטל:

	זה מה שכל הגמלאים משלמים בארץ.

אורי אוהב ציון:

	תבדקו את הנושא הזה.

יורי שטרן:

	בדקתי. אנשים לא צריכים לקבל מכם תכתיב. הם נפגעו כי הוא הזמין אותם לחתום חוזה חדש, להפר את החוזה הישן, ולחלק היו עוד חודשים רבים שהם שילמו בהם. זה תוקן. באחת החבילות הם שילמו 99 ₪ לחודש. הבדל של 49 ₪ לאנשים אלה הוא סכום עתק. החבילות שהם קיבלו היו תפורות עליהם, עם שידורים ברוסית. זה לא היה בחבילה של ערוצי זהב. אין דבר כזה, רק כי הם רואים עצמם כבית מלון שמייצג את כל החדרים פה, הם סיכמו בלי לשאול.

חביב קצב:

	אנו לא יכולים להיות אחראים על הנזקים.


היו"ר קולט אביטל:

	השתכנעתם שהיו פה נזקים?

אורי אוהב ציון:

	חתכו פה כבלים. אי אפשר להשאיר אגף בלי חשמל.

יורי שטרן:

	 אתם צריכים לדאוג לרכוש ולשמור עליו. מחייבים את האנשים לשלם יותר כסף. 

אורי אוהב ציון:

	אי אפשר להחזיק אנשים בלי חשמל ומיזוג.

היו"ר קולט אביטל:

	הבעיה היא הבריונות בחברות החאפריות שפועלות בצורה בלתי חוקית, כנראה, אחרת לא היו חותכים אחד לשני את הכבלים. אתה לא יכול לתת לזה את הגושפנקא.

חביב קצב:

	קיבלנו תלונות שאנשים נשארו בלי חשמל, בלי מזגן. זה התוצאה של הנזקים.

אורי אוהב ציון:

	עובדים שלי קיבלו מכות.

היו"ר קולט אביטל:

	המשטרה לא תציב פה משטרת לילה כל לילה. 

אורי אוהב ציון:

	עובד שלי סגר דלת, קיבל מהם מכות.

חביב קצב:

	פותחים להם את הדלת, ואותו עובד עושה מה שעושה.

היו"ר קולט אביטל:

	פה לא נעשה דבר כדי להרוויח כסף או כדי להכריח אנשים אלא כדי למנוע נזקים. אם אתה יכול להגיע להסכמה עם המשטרה שיציבו פה שוטר כל יום, וזה בלתי אפשרי, כי הם באים בכל מיני שעות וחותכים כבלים.

יורי שטרן:

	 השאלה היא אם זה הפתרון היחיד.

היו"ר קולט אביטל:

	אני משלמת 139, ויש הנחה לגמלאים. 

אורי אוהב ציון:

	חבילה עולה 240 ₪. 

יורי שטרן:

	 עשיתם מכרז בין החברות?

אורי אוהב ציון:

	עשינו, אתה יכול לראות את זה.

חביב קצב:

	יש אנשים שרוצים הוט ויש שרוצים יס, אלה החברות המובילות במדינה בעניין הזה. הרוב המכריע של הדיירים מחליטים על חברה אחת. 

יורי שטרן:

	בבניין שלנו כל שכן מחליט לבד.

היו"ר קולט אביטל:

	השאלה היא כמה ניתן לצמצם את ההפרש בין מה שהם משלמים, 80 ₪, לבין כמה שהחברה הזאת לוקחת. 

אורי אוהב ציון:

	אפשר לבדוק.

חביב קצב:

	פנינו לשתי החברות, אנו עושים בדיקה ארצית בכלל ההוסטלים. זו כמות. אנו מקיימים את הבדיקה, יש אתם משא ומתן מתקדם, הם ייתנו הנחות.

אורי אוהב ציון:

	לגבי ניקיון, יש ביקורת של משרד הקליטה ועמידר, פעמיים-שלוש בחודש. יש כאן ספר, תבדוק.

היו"ר קולט אביטל:

	נראה לי שהניקיון פה מטופל.

חביב קצב:

	באתי הנה בשעות לא סבירות, ואני רואה את הניקיון.

היו"ר קולט אביטל:

	אני לא יודעת בידי מי פרטים בעניין המיניבוס.


גיא אסקדסקי:

	הוא ממשיך לפעול פעמיים ביום, לוקח את האנשים לבתי חולים ולקופות חולים ב-09:00 וב-11:00. הוא לא נעלם.

יורי סבורסקה:

	מדבר ברוסית.

יורי שטרן:

	הוא אומר שכל מה שראינו פה זה שקר והעמדת פנים. עוד הוא אומר: פעם היה פה מוקד של שירותי חירום רפואיים בלילה. עכשיו אין מוקד זה, וזו אוכלוסייה שכל לילה קורה בה משהו. לא מזמן אשה אחת הרגישה רע, רצה אליו, והוא בעצמו היה אחרי ניתוח. אנשי האבטחה פוחדים להתערב בזה. יש בעיה עם העובדים הסוציאליים מבחינת יכולת התקשור שלהם עם אנשים מבוגרים. 

היו"ר קולט אביטל:

	עובדים סוציאליים מדברים רוסית?

יורי שטרן:

	הוא אומר שאם רוצים לשמוע את האמת, צריכים לבקר אצל אנשים ולשמוע אותם. 

	אני רק רוצה לשאול; האם משרד הקליטה יכול לסייע בהתקשרות עם אחת החברות לשירותי לילה רפואיים? 

היו"ר קולט אביטל:

	אני צריכה לסיים את הישיבה. תודה רבה, הישיבה נעולה.




הסיור הסתיים בשעה 10:10.
